Voertuie rol van pad af ná botsing; drie doodFoto: ER24 Drie mense is dood en sewe ander beseer tydens ŉ gru-botsing tussen ŉ motor en ŉ taxi Sondag op die N4 tussen Brits en Rustenburg. Werner Vermaak, woordvoerder van ER24, het gesê paramedici is omstreeks 15:30 na die toneel ontbied. Daar het hulle gesien albei voertuie het by ŉ wal langs die pad afgerol en in die veld tot stilstand gekom. “Verskeie insittendes in die taxi is uit die voertuig geslinger. Een van hulle was ŉ kleuter van ongeveer twee jaar oud wat matige beserings opgedoen het,” het hy gesê. Twee mense wat naby die taxi gelê het, het reeds aan hul beserings beswyk. Nog ŉ persoon, ŉ passasier in die motor, is ook op die toneel dood verklaar. Foto: ER24 “Die res van die beseerdes is op die toneel vir verskillende beserings behandel, voordat hulle na nabygeleë hospitale geneem is,” het Vermaak gesê. ŉ Gedeelte van die N4 was vir ŉ ruk gesluit terwyl die polisie op die toneel besig was. Die oorsaak van die botsing is nie bekend nie.